Atle Hammer

Atle Jonas Hammer (født 11. mars 1932 i Oslo, død 22. oktober 2017) var en norsk sivilingeniør og jazzmusiker (trompet, flygelhorn), sentral i Oslos jazzmiljø og kjent fra flere internasjonale samarbeid.

Biografi 
Atle Hammer vokste opp på Røa i Oslo som sønn av sivilingeniør Eivind Hammer og barnebarn til jernbaneingeniør Hans Gudbrand Hammer. Atle begynte med trompet i Huseby skoles musikkorps, og spilte videre i HM Kongens Gardes Musikkorps. Han utdannet seg til sivilingeniør i Wyoming i USA og arbeidet i Norges Statsbaner og Jernbaneverket.

Han ledet på 1950-tallet sin egen sekstett som utga Seven eleven (1954) med blant andre Erik Amundsen på bass. Videre spilte han i The Modern Quartet, i Kjell Karlsens Orkester, The Norwegian Big Band , Radiostorbandet, Mikkel Flagstads kvintett, og medvirket som solist på «Line: The Passionate Demons» i soundtracket til filmen Line (1961) basert på Axel Jensens roman. Hammer medvirket også som solist på Egil Kapstads album «Syner» (1968). Fra 1976 spilte han trompet i Erling Wicklunds kvintett Oolyakoo. I 1976 spilte han også med Kjell Karlsens Norwegian Big Band på storband-versjonen av Griegs «I Dovregubbens hall». Han samarbeidet med jazzmusikere som Pepper Adams, Laila Dalseth, Einar Iversen, Jon Christensen, Erik Amundsen, Kjell Karlsen, George Russell, Egil Kapstad, Harald Bergersen, Bjørn Johansen, Finn Eriksen, Bjarne Nerem, Frode Thingnæs, Egil "Bob" Johansen, Terje Venaas, Knut Riisnæs, Per Husby, Eivin Sannes, Erling Wicklund, Svein Christiansen, Tom Olstad, Harald Gundhus, Halvard Kausland, Ole Jacob Hansen, Thorgeir Stubø, Rune Nicolaysen, Magni Wentzel, Carl Morten Iversen, Bill Hollmann, Bob Florence, Red Holloway, Jon Gordon, Benny Bailey og James Moody.

I perioden 1980–85 ledet han sin egen kvintett med blant andre Terje Venaas på bass, Eivin Sannes på piano og Tom Olstad på trommer. Denne ble etterfulgt av kvintett med Harald Bergersen på saksofon og Erling Aksdal på piano (1985–89). Utover 1980-tallet og 1990-tallet spilte han i band med Thorgeir Stubø, i Per Husby kvintett, Magni Wentzel kvintett, i storband ledet av Harald Gundhus/Ole Jacob Hansen. I 1989 medvirket han med Czech-Norwegian Band med Benny Bailey på utgivelsen Jazznost i studioopptak fra Praha, og fra 1991 spilte han med Erling Wicklunds storband «Storeslem».

På 2000-tallet ledet han sin egen kvartett med Rune Nicolaysen på saksofon, Freddy Hoel Nilsen på piano og Carl Morten Iversen på bass; i kvintetts form med Lars Erik Norum på trommer. Han medvirket som solist på Kjell Karlsens «Big Band Bonanza» fra 2001. Han var senere medlem av skabandet The Phantoms.

Han ble tildelt Reenskaugprisen 1986 og Asker jazzklubbs hederspris i 2010.

Innspillinger 
 Seven Eleven med Erik Amundsen (1954) 
Line: The Passionate Demons (Warner Bros. Records, 1961)
Norsk Jazzforum Presents: Syner - Egil Kapstad Choir & Orchestra - Live at the Munch Museum, Oslo (1968) 
The Norwegian Big Band : Day In, Night Out   (Talent, 1976)
The Norwegian Big Band : In The Hall Of The Mountain King - EP (Talent, 1976) / CD ( Crema,1991)
Joy Spring  med Harald Bergersen (Gemini Records, 1988)
 The Norwegian Radio Big Band Meets Bob Florence  (Odin Records, 1988)
 The Norwegian Radio Big Band Meets Bill Holmann  (Taurus Records, 1988)
 Arizona Blue  Atle Hammer Sextett: Egil «Bop» Johansen, Egil Kapstad, Jon Gordon, Red Holloway og Terje Venaas (Gemini Records, 1989) 
Jazznost (Hot Club Records/Supraphon, 1990)
Jazz på norsk (Gemini Records, 1991 )
Big Band Bonanza   (Tylden & Co, 2001)
Erling Wicklunds Storeslem, Live at Lancelot   (Ponca Jazz Records, 2008)

Referanser

Eksterne lenker 
 Diskografi fra Jazzbasen.

Norske jazztrompetister
Norske sivilingeniører
Personer fra Oslo